CELEX: 32019D1738
Language: el
Date: 2019-10-16 00:00:00
Title: Εκτελεστικη Αποφαση (ΕΕ) 2019/1738της Επιτροπής της 16ης Οκτωβρίου 2019 με την οποία επιτρέπεται στο Βασίλειο της Δανίας να συνάψει συμφωνίες με τη Γροιλανδία και τις Φερόες Νήσους, αντίστοιχα, για μεταφορές χρηματικών ποσών [κοινοποιηθείσα υπό τον αριθμό C(2019) 7302] (Το κείμενο στη δανική γλώσσα είναι το μόνο αυθεντικό)

18.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 265/10
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1738ΤΗΣ ΕΠΙΤΡΟΠΗΣ
         της 16ης Οκτωβρίου 2019
         με την οποία επιτρέπεται στο Βασίλειο της Δανίας να συνάψει συμφωνίες με τη Γροιλανδία και τις Φερόες Νήσους, αντίστοιχα, για μεταφορές χρηματικών ποσών
         [κοινοποιηθείσα υπό τον αριθμό C(2019) 7302]
         (Το κείμενο στη δανική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/847 του Ευρωπαϊκού Κοινοβουλίου και του Συμβουλίου, της 20ής Μαΐου 2015, περί στοιχείων που συνοδεύουν τις μεταφορές χρηματικών ποσών και περί κατάργησης του κανονισμού (ΕΚ) αριθ. 1781/2006 (1), και ιδίως το άρθρο 24,
         Έχοντας υπόψη το αίτημα του Βασιλείου της Δανίας σύμφωνα με το άρθρο 24 του κανονισμού (ΕΕ) 2015/847,
         Εκτιμώντας τα ακόλουθα:
         
                     (1)
                  
                  
                     Βάσει της απόφασης 2012/43/ΕΕ της Επιτροπής (2) χορηγήθηκε στη Δανία παρέκκλιση όσον αφορά τις μεταφορές χρηματικών ποσών μεταξύ της Γροιλανδίας και των Φερόων Νήσων, αντίστοιχα, και της Δανίας.
                  
               
                     (2)
                  
                  
                     Την 1η Μαΐου 2019 η Δανία ζήτησε την ανανέωση της παρέκκλισης σύμφωνα με το άρθρο 24 του κανονισμού (ΕΕ) 2015/847 για μεταφορές χρηματικών ποσών μεταξύ της Γροιλανδίας και των Φερόων Νήσων, αντίστοιχα, και της Δανίας.
                  
               
                     (3)
                  
                  
                     Στις 19 Ιουλίου 2019 τα κράτη μέλη ενημερώθηκαν με γραπτή διαδικασία της επιτροπής για την πρόληψη της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας ότι η Επιτροπή θεώρησε ότι έχει λάβει τις απαιτούμενες πληροφορίες για την αξιολόγηση του αιτήματος της Δανίας.
                  
               
                     (4)
                  
                  
                     Ούτε η Γροιλανδία ούτε οι Φερόες Νήσοι αποτελούν τμήμα του εδάφους της Ένωσης, όπως καθορίζεται σύμφωνα με το άρθρο 52 της Συνθήκης για την Ευρωπαϊκή Ένωση και το άρθρο 355 της Συνθήκης για τη λειτουργία της Ευρωπαϊκής Ένωσης. Τα εδάφη αυτά αποτελούν τμήμα της νομισματικής ζώνης της Δανίας. Συνεπώς, η Γροιλανδία και οι Φερόες Νήσοι πληρούν το κριτήριο που αναφέρεται στο άρθρο 24 παράγραφος 1 δεύτερο εδάφιο στοιχείο α) του κανονισμού (ΕΕ) 2015/847.
                  
               
                     (5)
                  
                  
                     Οι πάροχοι υπηρεσιών πληρωμών στη Γροιλανδία και τις Φερόες Νήσους συμμετέχουν άμεσα στα συστήματα πληρωμών και διακανονισμού της Δανίας, συγκεκριμένα στα συστήματα Kronos και Sumclearing. Συνεπώς, πληρούν το κριτήριο που αναφέρεται στο άρθρο 24 παράγραφος 1 δεύτερο εδάφιο στοιχείο β) του κανονισμού (ΕΕ) 2015/847.
                  
               
                     (6)
                  
                  
                     Για να είναι οι κανονισμοί της Ένωσης εφαρμοστέοι στη Γροιλανδία και τις Φερόες Νήσους, η Δανία θα πρέπει να θεσπίσει ειδική νομοθεσία για τον σκοπό αυτό. Η έκδοση από τη Δανία του νόμου αριθ. 325 της 30ής Μαρτίου 2019 για τις Φερόες Νήσους και του νόμου αριθ. 326 της 30ής Μαρτίου 2019 για τη Γροιλανδία διασφαλίζει ότι τα εν λόγω εδάφη έχουν ενσωματώσει στην έννομη τάξη τους διατάξεις αντίστοιχες με εκείνες του κανονισμού (ΕΕ) 2015/847.
                  
               
                     (7)
                  
                  
                     Επομένως, η Γροιλανδία και οι Φερόες Νήσοι έχουν θεσπίσει κανόνες ίδιους με εκείνους που έχουν θεσπιστεί δυνάμει του κανονισμού (ΕΚ) 2015/847 και απαιτούν από τους αντίστοιχους παρόχους υπηρεσιών πληρωμών τους να τους εφαρμόζουν, και άρα πληρούται το κριτήριο που ορίζεται στο άρθρο 24 παράγραφος 1 δεύτερο εδάφιο στοιχείο γ) του εν λόγω κανονισμού.
                  
               
                     (8)
                  
                  
                     Ως εκ τούτου, είναι σκόπιμο να παραχωρηθεί στη Δανία η αιτηθείσα παρέκκλιση.
                  
               
                     (9)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την πρόληψη της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στο Βασίλειο της Δανίας να συνάψει συμφωνία με τη Γροιλανδία και τις Φερόες Νήσους, αντίστοιχα, προκειμένου οι μεταφορές χρηματικών ποσών μεταξύ αυτών των εδαφών και της Δανίας να θεωρούνται μεταφορές χρηματικών ποσών εντός της Δανίας, για τους σκοπούς του κανονισμού (ΕΕ) 2015/847.
         
         
            Άρθρο 2
            Η απόφαση 2012/43/ΕΕ καταργείται.
         
         
            Άρθρο 3
            Η παρούσα απόφαση απευθύνεται στο Βασίλειο της Δανίας.
         
         
            Βρυξέλλες, 16 Οκτωβρίου 2019.
            
               
                  Για την Επιτροπή
               
               Věra JOUROVÁ
               
                  Μέλος της Επιτροπής
               
            
         
         
            (1)  ΕΕ L 141 της 5.6.2015, σ. 1.
         
            (2)  Απόφαση 2012/43/ΕΕ της Επιτροπής, της 25ης Ιανουαρίου 2012, με την οποία επιτρέπεται στο Βασίλειο της Δανίας να συνάψει συμφωνίες με την Γροιλανδία και τις Νήσους Φερόε ώστε οι μεταφορές χρηματικών ποσών μεταξύ της Δανίας και των εν λόγω εδαφών να θεωρούνται μεταφορές χρηματικών ποσών εντός της Δανίας, δυνάμει του κανονισμού (ΕΚ) αριθ. 1781/2006 του Ευρωπαϊκού Κοινοβουλίου και του Συμβουλίου (ΕΕ L 24 της 27.1.2012, σ. 12).